පි‍යාවත් තමන්ට කියා නොදුන් පාඩමක් පසුගිය රජය තමන් සිරගත කිරීම හරහා කියා දුන් බව ක්‍රීඩා අමාත්‍ය නාමල් රාජපක්ෂ අද පාර්ලිමේන්තුවේදි කියා සිටියා.එහිදී තමන් ඇතුලු වත්මන් ආණ්ඩුවේ තවත් ඇමතිවරුන් පිරිසකටත් සිරකරුවන් විඳින දුක වේදනාව දැක බලා ගැනීමට අවස්ථාව ලැබුනු බවයි අමාත්‍යවරයා පැවසුවේ.තමන් ඇතුලු පිරිස රිමාන්ඩ් බන්ධනාගාර ගතව සිටි කාලය තුල නඩු නිමිත්තක් වත් නොමැතිව බන්ධනාගාර ගතව සිටින විශාල පිරිසක් හමුවූ බව ක්‍රීඩා  අමාත්‍යවරයා කියා සිටියා.මෙලෙස නඩු නොපැවරීම හේතුවෙන් තමන්ගේ වයසටත් වැඩි කලක් රිමාන්ඩ් බන්ධනාගාර ගතව සිටින්නන් තමන්ට හමුවූ බවයි ඔහු පවසන්නේ.ඔවුන් අතරෙ එල්.ටී.ටී.ඊ ත්‍රස්තවාදයට සැක පිට අත් අඩංගුවට ගත් විශාල පිරිසක්ද සිටින අතර ඔවුන් අතරින් 35 දෙනෙක් වැරදිකරුවන් වී දඩුවම් විදින්නන් වූවද ඔවුන් අතරෙනුත් අති බහුතරයක් ඒ වන විටත් දඩුවම් කාලයට වැඩි කලක් රිමාන්ඩ් බන්ධනාගරයේ ගත කර අති බව අමාත්‍යවරයා මෙහිදී හෙලි කලා.එමෙන්ම මේ වන විටත් මහාධිකරණවල නඩු කටයුතු පවතින එල්.ටී.ටී.ඊ සැකකරුවන් 38 දෙනෙකු සිටිනා අතර ඔවුන් මේ වන විටත් රිමාන්ඩ් බන්ධනාගර තුල වසර 20 වැඩි කලක් ගත කර ඇති බවත් අමාත්‍යවරයා වැඩිදුරටත් කියා සිටියා.මෙයට අමතරව කිසිදු චෝදනාවක් නොමැතිව රිමාන්ඩ් බන්ධනාගාර ගතව සිටින සැකකරුවන් 13 දෙනෙකුද තමන්ට හමුවී ඇති බව ඔහු මෙහිදී හෙලි කලා.තව දුරටත් පාර්ලිමේන්තුව අමතමින් ක්‍රීඩා අමාත්‍යවරයා කියා සිටියේ මූලික නඩු කටයුතු අවසන් කර නමුත් අධි චෝදනා ගොනු නොකල තවත් 116 දෙනෙකු රිමාන්ඩ් බන්ධනාගාරයේ සිටිනා බවයි.මෙලෙස වසර ගනනාවක් බන්ධනාගාර ගතව සිටිනා මේ අයට වහාම සාධාරණය ඉටු කල යුතු බවටයි අමාත්‍යවරයා පෙන්වා දෙන්නේ.ඔවුන්ට අධි චෝදනා ගොනු කිරීම හෝ ඔවුන් පුනරුත්තාපනය කර නැවත සමාජයට මුදා හැරීම සිදු කලයුතු බවට යෝජනා කරන අමාත්‍යවරයා පෙන්වා දෙන්නේ මහින්ද රාජපක්ෂ රජය යටතේ එලෙස 12000ක් පුරුත්තාපනය කර නැවත සමාජයට එක්කල බවයි.